
OBIECȚII
 REFERITOARE LA LEGALITATEA HOTĂRÂRII NR. 94/29.12.2022 ADOPTATĂ DE CONSILIUL LOCAL AL ORAȘULUI FUNDULEA, JUDEȚUL CĂLĂRAȘI, privind stabilirea impozitelor și taxelor locale în unitatea administrativ teritorială Fundulea, județul Călărași 

	În temeiul art. 140 alin. (3) și art. 197 alin. (3) din Ordonanța de urgență a Guvernului privind Codul administrativ, Secretarul general al orașului Fundulea, jud. Călărași, nu a contrasemnat hotărârea menționată mai sus, considerând că aceasta este ilegală, pentru următoarele

MOTIVE:

1. au fost încălcate dispozițiile art.7 alin. (2) din Legea 52/2003 privind transparența 
decizională în administrația publică, în sensul că anunțul referitor la elaborarea proiectului de hotărâre privind stabilirea impozitelor și taxelor locale în U.A.T. Fundulea,  nu a fost adus la cunoștința publicului „cu cel puțin 30 de zile lucrătoare înainte ...” . Anunțul menționat mai sus a fost înregistrat sub nr. 18733/29.11.2022 și a fost adus la cunoștința publicului, prin publicare pe site-ul propriu, în data de 05.12.2022. De la această dată și până la data adoptării hotărârii sunt doar 17 zile lucrătoare.
	Proiectul de hotărâre a fost înregistrat în Monitorul Oficial Local al orașului Fundulea sub nr. 83/29.11.2022. De la data publicării în Monitorul Oficial Local a proiectului de hotărâre (29.11.2022) și până la data  adoptării sunt doar 20 de zile lucrătoare (calculate conform Codului administrativ);
1. au fost încălcate dispozițiile art. 491 alin. (1) și alin.(11) din Codul fiscal (forma în 
vigoare la data de 29.12.2022), în sensul că nu au fost indexate, în raport de rata inflației din anul fiscal anterior,  valorile de la capitolul „III – IMPOZIT PE MIJLOACELE DE TRANSPORT” din Anexa la Hotărârea nr.94/29.12.2022 adoptată  de Consiliul Local Fundulea. La o simplă lecturare a acestui capitol se poate observa cu ușurință faptul că nivelul impozitului pentru toate categoriile de mijloace de transport este identic cu nivelul stabilit pentru anul anterior (2022) prin Hotărârea nr.80/29.12.2021.

	Prezentul document va fi comunicat, împreună cu hotărârea adoptată de Consiliul Local Fundulea în ședința din data de 29.12.2022, către Prefectul județului Călărași și către Primarul orașului Fundulea și va fi prezentat în fața Consiliului Local Fundulea în următoarea ședință.


SECRETAR GENERAL AL ORAȘULUI  FUNDULEA,
jr. Ovidiu – Iosif GURLUI

